**ОБЯВА**

**за приемане на проектни предложения за предоставяне на**

**безвъзмездна финансова помощ от страна на Република България**

Министерство на външните работи на Република България чрез Посолството на Република България в Украйна обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2021 година.

**Приоритетните области и направления за изпълнение на проекти на територията на Украйна са:**

* Осигуряване на приобщаващо и качествено образование, вкл. чрез подобряване на училищната инфраструктура
* Опазване на културното многообразие и общото културно и историческо наследство и насърчаване на междукултурното разбирателство
* Подкрепа за свободата на словото и медиите чрез насърчаване на качествена, независима и гражданска журналистика
* Защита и гарантиране правата на човека чрез изграждане на ефективни, отговорни и приобщаващи институции на всички нива
* Подобряване на достъпа на частния сектор до европейския пазар чрез прилагане стандартите на ЕС, със специално внимание върху селското стопанство

**1. Цели и обхват на проектите:**

* Изграждане и оборудване на специализирани учебни кабинети - езикови, лаборатории, физкултурни салони и др.;
* Модернизиране на инфраструктурата на образователните институции;
* Осъвременяване и попълване на библиотечния фонд на образователните институции;
* Организиране на курсове за повишаване квалификацията на педагогическия състав;
* Внедряване на съвременни технологии за повишаване качеството на учебния процес;
* Организиране и провеждане на фестивали (кино, театър, опера, танци, фолклор, музика и др.), изложби, концерти и др.;
* Поддръжка, ремонт и реконструкция на културна инфраструктура (театри, кина, центрове, галерии, паметници, мемориали);
* Финансиране и промотиране на филми, свързани с културното многообразие на Украйна;
* Създаване на специализирани органи на държавната и местна администрация за оказване на консултантска помощ на представителите на бизнеса с насока сътрудничество с ЕС;
* Организиране на курсове за повишаване квалификацията на служителите на държавната и местна администрация, ангажирани с подпомагането на частния сектор в сътрудничеството му с ЕС;
* Подпомагане присъствието на местните фирми и производители при позиционирането им на пазара в ЕС;
* Подобряване на качество и капацитет на дейността на местния бизнес, насочен към сътрудничество с ЕС;
* Финансиране на журналистически платформи и проекти, насочени към обективно отразяване;
* Финансиране на етнически и малцинствени печатни издания;

**2.   Целеви групи:**

-ученици и студенти (включително лица със специални потребности и в неравностойно положение);

- преподаватели и административен персонал на училища и университети;

- любители на театралното и филмово изкуство;

- предприемачи, производители, земеделци;

- служители на държавната и местна администрация;

- представители на малцинствени групи;

- журналисти на свободна практика;

- анализатори и политически експерти на свободна практика.

**3.  Очаквани резултати:**

- утвърждаване на доброто име и международния авторитет на България;

- повишаване качеството на образованието и внедряването на нови обучителни технологии;

- модернизиране на съществуващите пространства за култура;

- създаването на независими медийни проекти;

- организиране и провеждане на различни културни събития и утвърждаването им в културния календар на страната;

- подобряване на социално-икономическото развитие и доброто управление, водещо към устойчиво и приобщаващо икономическо развитие. Насърчаване икономическото сътрудничество с България и ЕС като цяло;

- намаляване на бедността и повишаването на благоденствието;

- задълбочаване на взаимодействието между институциите на централно, регионално и местно ниво.

**4. Допустими стойности на проектите:**

4.1. Минималната допустима стойност на проект е 5 000 лв.

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до 70 000 лв.;
* за проекти, чиято основна цел е извършване на ремонтни и/или строителни дейности - до 270 000 лв.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 1 март 2021 г. и не по-късен от 30 ноември 2021 г.

5.2. Изпълнението на проекта трябва да приключи не по-късно от 31 декември 2023 г.

**6. Допустими кандидати:**

- Първостепенни и второстепенни разпоредители с бюджет – юридически лица в Украйна;

- Международни и местни неправителствени организации;

- Общини и техни обединения;

- Образователни, здравни и социални институции;

- Международни хуманитарни организации;

- юридически лица, предприемачи, земеделци;

- Други (културни институции, театри, кина, библиотеки, галерии).

Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие.

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**

- да са законосъобразни;

- да са извършени срещу необходимите разходооправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- осигуряване на видимостта на предоставената финансова помощ, съгласно получените указания.

**7.3.** **Примерни дейности, които могат да бъдат финансирани:**

Допустимите, допринасящи за укрепване на публичните институции в Украйна, отговорни за разработване и прилагане на националната политика в приоритетните области и целящи да съдействат за засилване на тяхната прозрачност, отговорност и ефективност и допринасящи за укрепване развитието на гражданското общество и повишаване на приноса му за социалната справедливост, демокрацията и устойчивото развитие, устойчиво икономическо развитие и сътрудничество с ЕС например:

• Разработване на нови/осъвременяване на съществуващи обучителни модули;

• Организиране и провеждане на обучения за служителите от администрацията на страната-партньор;

• Провеждане на обучения по конкретни теми в български институции за обмен на добри практики и повишаване на квалификацията на служителите от администрацията на страната-партньор;

• Организиране и провеждане на семинари, форуми, конференции, обучения;

* Участие в специализирани изложения и мероприятия с международна икономическа насоченост в страната, България и др. страни от ЕС;

• Разработване на изследвания и стратегии;

• Дейности за повишаване на информираността за правата на гражданите;

• Дейности за насърчаване на мултикултурния диалог и за ограничаване на расизма, ксенофобията, словото на омраза, дискриминацията и нетърпимостта в обществото;

• Дейности за подобряване на диалога между неправителствените организации и местните, регионалните и националните власти.

Дейности, свързани с подобряване качеството на инфраструктурата в съответната област и повишаване потенциала на обектите чрез доставка на оборудване и материали, строителни работи, възстановяване, подновяване, рехабилитация, мерки за запазване и подобряване на прилежащите сгради и инфраструктура, обществените сгради и други допълващи обекти, например:

• Доставка на оборудване и материали, предназначени за обекти държавна или общинска собственост – училища, болници, детски градини, домове за стари хора и т.н.

• Строителни работи за подобряване на обекти държавна или общинска собственост – училища, болници, детски градини, домове за стари хора и т.н.

* Придобиване на оборудване, ремонт, строителни дейности, сертифициране и др. с цел повишаване капацитета и качеството на производството, в т.ч. за покриване на изискванията за външнотърговско сътрудничество с ЕС и др.

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език:

Формуляр на български език - Link 1

Формуляр на английски език - Link 2.

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството на Република България в Украйна може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

Крайният срок за набиране на проектните предложения е **10 юли 2020 г**., като същите следва да бъдат изпратени на електронния адрес на посолството (Bulgarian.ODA.Kiev@mfa.bg).

Кандидатите трябва да изпратят сканирано копие на разпечатано и подписано проектно предложение в PDF формат и проектното предложение в DOC (MS Office Word) формат. Освен това трябва да изпратят в DOC формат информация за кандидатите, която да включва данни за юридическата им регистрация, основна дейност, дата на регистрация, реализирани проекти, административен капацитет (брой служители) и опит в сферата на дейност. Към комплекта документи за кандидатстване кандидатите трябва да приложат копие на оферти от фирми с цените на заложените в проектното предложение дейности (закупуване на материални средства или извършване на услуги).

**10. Допълнителна информация:**

Кандидатите се уведомяват за резултатите от оценяването до 10 работни дни от решението на компетентния орган. Посолството на Република България в Украйна няма задължение да информира кандидатите за основанията за одобрение или отхвърляне на постъпилите проектни предложения.

За въпроси по процедурата за участие в конкурса: всеки вторник и четвъртък от 14.00 до 15.00 ч. на телефон +38 044 246 72 37.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;

има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.
1. Виж Приложение 1 към обявата [↑](#footnote-ref-1)